text: Tall Ships' Races kommer til Esbjerg
  27 september 2010 kl. 13.51
  Esbjerg er endnu engang udnævnt til værtsby for Tall Ships' Races. Byen håber på, at kunne gøre succesen efter fra 2001.
  Når Tall Ships' Races løber af stablen i 2014 bliver det med Esbjerg som sidste havneby, at de 90 store skibe lægger til.
  Tall Ships' Races bliver afholdt hvert år med fire forskellige værtsbyer. Her får folk på tværs af lande og kulturer mulighed for at dyste mod hinanden på vandet. 
  Esbjerg var også værtsby i 2001, hvor en halv million mennesker besøgte arrangementet på havnen. Byens borgmester er meget tilfreds med værtsskabet. 
  - Vi er meget glade for, at dommerkomiteen har udpeget Esbjerg som værtshavn For The Tall Ships? Race i 2014. Der er ingen tvivl om, at The Tall Ships? Race hører til blandt de flotteste og største arrangementer, vi har været vært for i Esbjerg, og derfor har vi også arbejdet aktivt på igen at få dette verdenskendte arrangement til Esbjerg siger borgmester i Esbjerg Kommune, Johnny Søtrup.
  